#JongStemme: Waarheen nou met Eskom?Deur Louis van Wyk Louis van Wyk Eskom was die afgelope week weereens, en met goeie rede, die grootste onderwerp van debat gewees. Berigte het ŉ paar dae gelede daarop gedui dat Eskom besig is om homself te staal vir fase 8-beurtkrag, ten spyte van hul pogings om die land te oortuig dat die kanse vir só ŉ gebeurtenis so te sê onmoontlik is. Op 20 Februarie 2023, tydens die stelselopdaterings, het die hoofuitvoerende beampte verklaar dat Eskom tans 23 877 MW se opwekking aanlyn het, wat ongeveer die helfte van die totale geïnstalleerde kapasiteit is. Twee dae later word berig dat André de Ruyter, na ŉ omstrede onderhoud waarin hy korrupte bedrywighede by Eskom deur senior politici openbaar het, onmiddellik sy pos by Eskom moes verlaat. Dit sal nutteloos wees om vir die soveelste maal te skryf wát presies die probleme is wat binne Eskom heers, maar dit laat my met die vraag: “Waarheen nou?”. Kan Eskom omgedraai word en kan hy met goeie en sterk politieke en burgerlike wil sy strukture ten goede hervorm? My eerlike en tog hartseer mening, is ŉ reguit nee! Onder ANC-bewind, is daar geen kans vir Eskom om die horlosie terug te draai na sy gloriejare nie. Waarom my siniese antwoord? Die gebeure rondom De Ruyter het vir my bewys hoe diep gewortel die korrupsie en immorele politieke mag binne dié instansie gevestig het. Ons het by die punt gekom waar diegene wat fluitjie blaas se lewens op die spel geplaas word en ek glo nie die algemene mens besef op watter vlak van gevaar ons tans beweeg nie. Dit bring ons natuurlik tot die besef dat daar ŉ totale nuwe rigting ingeslaan moet word: Sonder die ANC! Ja, dit is die oplossing, ŉ Eskom onder nuwe bewind en nuwe administrasie. Dit geld nie alleenlik vir Eskom nie, maar vir die hele Suid-Afrika. Om verder te wil glo dat daar ŉ “goeie ANC” nog iewers bestaan wat nog net na vore moet tree, is om na strooihalms te gryp. Daar bestaan nie so ŉ konsep soos ŉ “goeie ANC” nie, maar eerder ŉ slegte ANC en ŉ slegter ANC. Daar is twee maniere waarop ŉ mens ontslae raak van ŉ ongunstige regering: Polities deur jou kruisie te gaan trek langs ŉ party wat nie net goeie waardes en beginsels voorstaan nie, maar ook een wat konkrete, moderne en praktiese beleid sal kan toepas. En ja, die kruisie wat jy trek, maak wel ŉ verskil – die kiesstelsel is proporsioneel en dit beteken dat elke stem wel geld. En dan natuurlik die burgerlike oplossing aan die ander kant. Suid-Afrika kan sonder om te skroom, spog met ŉ sterk burgerlike samelewing wat die perke soms baie duidelik aan die regering kan stel. Dit behels bewegings, organisasies en vakbonde wat deur middel van hofsake, selfdoen waar moontlik en ander vorms van burgerlike verset die magte van die staat tot uiterstes kan teenstaan. Met hierdie kombinasie moet ons kan sorg dat die ANC in 2024 hulleself in die geskiedenisboeke bevind. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.